הצעות להקמת מדינה יהודית חדשה כמחאה
הכרזות על הקמת מדינה מסיבות פוליטיות

מדינת יהודה - הוכרזה על ידי מיכאל בן חורין ב-1989, כשבן חורין מכהן כנשיא המדינה. נושא "מדינת יהודה" עולה לעיתים בעת אפשרות של קרע בין הימין הדתי לבין מוסדות המדינה. בשנת 2004 בעקבות תוכנית שיצאה מלשכת ראש הממשלה לפיה לא יפונו יישובים והתנחלויות במסגרת הסכם מדיני, ותינתן האפשרות לתושבים לחיות במדינה הפלסטינית, נשמעה בחוגי הימין ההצעה להתנתק ממדינת ישראל, ולהקים את מדינת יהודה שתגן על תושביה היהודים. בספטמבר 2011 הכריזה קבוצת מתנחלים ביישוב נופים על הקמתה העתידית של ישות יהודית ביהודה ושומרון שתשמור על ריבונות יהודית באזור, במקרה של נסיגת צה"ל וניסיון למסירת השטח לישות פלסטינית.
מדינת תל אביב (או מדינת גוש דן) - היא כינוי למרקם האזרחי, השמאלני-חילוני בתל אביב. לפרקים עולה בפי חברי מחנה זה ההצעה לפרישה משאר המדינה לטובת "מדינת תל אביב". ההצעה הוצעה לראשונה על ידי אלי זבולוני, דודו גבע ורינת ברקוביץ', כמחאה נגד ההתייחסות המרובה מדי לסכסוך הישראלי-ערבי. רעיון דומה תואר על ידי אורי פינק בזבנג!: כשמחנה השמאל מקים מדינה שמאלנית-חילונית במקלט ענק בלב תל אביב אחרי ניצחון בנימין נתניהו בבחירות 1996. הוגים כמו ערן ישיב ופובליציסטים כרוגל אלפר הצדיקו את הקמת מדינת תל אביב, בהיותם של תושבי מדינה זו את עיקר משלמי המיסים אשר לא מקבלים תמורה לכספם, ונכפת עליהם דרך חיים המנוגדת להשקפת עולמם.
הרשות היהודית העצמאית בחבל עזה - הוכרזה ערב יישום תוכנית ההתנתקות, ב-14 באוגוסט 2005, על ידי אריה יצחקי, תושב כפר ים שבגוש קטיף, שהוכתר כמזכיר הזמני של הישות עד הבחירות הכלליות בין 2,500 האזרחים, לדבריו. הרשות, התיימרה להיות רשות אוטונומית בדומה לרשות הפלסטינית, דרשה מראש ממשלת ישראל, אריאל שרון, לספק לה נשק ותחמושת, ושלחה מכתבים למזכ"ל האו"ם קופי אנאן. כעבור ארבעה ימים, לאחר שמספר אזרחים התבצרו במקום כשיצחקי מגן עליו עם רובה M16 ומכריז על חגיגות העצמאות הקרבות, המתחם פונה במסגרת תוכנית ההתנתקות.
אוטונומיה רוסית בארץ ישראל - בכתב העת זרקאלו ("ראי") התפרסמה תחת הכותרת "מנשר רוסי" הצעתו של דמיטרי סליבניאק, איש רוח תושב קריית ארבע, להקמת אוטונומיה רוסית בארץ ישראל, עבור עולי חבר המדינות. בהמשך המסה הפורשת את תולדות ישראל מול תולדות המיעוט דובר הרוסית בישראל, זה שאינו רוסי ואינו ישראלי, התפרסם רב-שיח שדן בהצעה.
ניו יזראל - הוצעה בשנת 2000 [דרוש מקור] על ידי קבוצה של אקדמאים ואנשי היי-טק [דרוש מקור], כשהיא מציעה את הגירתם של ישראלים חילוניים בני המעמד הבורגני אשר ייצרו מדינה בשם ניו יזראל. לאחר שעוררה דיון ציבורי במהלך שנת 2000, גברו הקולות המבקרים והתנועה החלה מאבדת את הלגיטימציה.[דרוש מקור] אחת הסיבות לדעיכתה של ההתארגנות הייתה העלייה במספר פיגועי הטרור בשנים 2000 ועד 2002 והאינתיפאדה שפרצה כחודש לאחר ייסוד התנועה, שהגבירו דווקא את הביקורת כלפי ההתארגנות מתוך רצון לשמירה על אחדות חברתית בתקופת משבר.[דרוש מקור] רעיונות להקמת התיישבויות של ישראלים חילוניים מחוץ לארץ ישראל, הועלו מחדש בעקבות הקמת ממשלת ישראל השלושים ושבע והרפורמה המשפטית כך למשל נעשה שימוש בשם "ניו יזראל" כיוזמה לרכישת קרקעות במדינות המערב להקמת יישובים אשר ישכנו ישראלים ליברליים.
אוטונומיה חרדית - בשנת 2013 פורסם בעיתון המודיע מאמר הקורא ל"אוטונומיה חרדית" מדינת ישראל. במאמר נכתב: ”בהובלת התקשורת והבג"ץ המוזנים מארגוני שמאל במימון אנטישמי, הם בוחרים להתכחש לסטטוס קוו שהושג בעמל רב ולשבור את כל המוסכמות כגון אישור גיורים פיקטיביים, נישואים אזרחיים, פגיעה והתערבות בחיי הציבור החרדי. אם לא תהיה תפנית לטובתנו, יש אופציה שצריך לחשוב עליה כפתרון בלית ברירה - להקים אוטונומיה יהודית בארץ ישראל. אוטונומיה פירושה עצמאות ניהולית שלטונית בענייני פנים ללא מעמד ריבוני מדיני, עם עצמאות חוקתית כלכלית ומשטרה וללא צבא ומדיניות חוץ. אם הצלחנו להקים את בני ברק, אלעד, מודיעין עילית, בית החולים לניאדו ועזר מציון - נצליח להקים גם חברת חשמל, כבישים ושאר הנדרש. בניהול מושכל ונבון, נצליח לתקצב במאה אחוז את כל מוסדות החינוך, אברכי הכוללים יהיו יקירי הציבור ויקבלו מלגה מכובדת ונדאג לדיור במחירים שפויים”. קבוצת חרדים פתחה דף פייסבוק שמטרתו ”לעודד את רעיון הקמת אוטונומיה חרדית מרצון בערים החרדיות ובריכוזים החרדים”, ופירטה את שלבי התוכנית. הסופר חיים ולדר פרסם מאמר בעיתון יתד נאמן ובו כתב כי ייתכן ונפתח הפתח לניתוק החרדים מהמדינה. הפרסומאי דודי זילברשלג קרא לחשוב מחדש על החיבור בין החרדים לבין המדינה ואף הציע לציבור החרדי להפסיק לקבל שירותים מגופים חילוניים וליצור לעצמם אלטרנטיבה. הסדרה הישראלית מ-2018, אוטונומיות, מבוססת במידה רבה על רעיון זה.